**Altceva**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Singurul lucru pe care îl știu este că nu știu nimic”

Socrate

- Să scriem filozofic, vrei, iubite,

Acum, când ştim iubirea pe de rost?

Să-i cerem lui Socrate, explicite

Lecţii de viaţă, poate adăpost

Pentru miracolul născut, în fine...

Dintr-o doctrină-aproape similară,

Ca Alfa şi Omega; eu cu tine,

Complementari şi graniţa bizară,

Ce teoretic ne delimitează,

E inutilă, cred în altceva,

Opinii noi ascult, dar nu contează,

Simt diferit, tu eşti doctrina mea.

- Iubita mea, ești vers de poezie

Și pui tandrețe-n orișice poem,

Lasă-i pe alții prin filozofie

Să rătăcească, noi vom fi tandem

Mai multe veacuri. O eternitate

Nu ne-ar ajunge câte-avem de spus,

Nu vreau să-mi scrii cuvinte-alambicate

Noi ne iubim și asta-i mai presus

De orice teorie, doar abstractă,

De frazele care tușesc astmatic...

Vreau să rămâi așa cum ești, intactă,

Să-mi scrii mereu fierbinte și romantic.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015